KIRJALLINEN KYSYMYS E-0857/02 esittäjä(t): Camilo Nogueira Román (Verts/ALE) neuvostolle. Rakennerahastojen käyttäminen ensisijaisesti koulutukseen, tutkimukseen ja kehitykseen: Galician tapaus.



Virallinen lehti nro 229 E , 26/09/2002 s. 0151 - 0152



KIRJALLINEN KYSYMYS E-0857/02 esittäjä(t): Camilo Nogueira Román (Verts/ALE) neuvostolle (3. huhtikuuta 2002) Aihe: Rakennerahastojen käyttäminen ensisijaisesti koulutukseen, tutkimukseen ja kehitykseen: Galician tapaus Irlannista saadun kokemuksen perusteella Euroopan unionissa valtaa alaa käsitys, että rakennerahastoja pitää käyttää infrastruktuurien sijasta ensisijaisesti työntekijöiden koulutukseen sekä tutkimukseen ja kehitykseen. Tämä ajatus perustuu tosiaankin pakottavaan tarpeeseen, vaikka on myös totta, että monet syrjäiset alueet on ollut pakko yhdistää tieverkostolla EU:n keskiosiin ja uudenaikaistaa muita kehitykselle tarpeellisia infrastruktuureja. Kuitenkin edellä mainittu tarkoitus liittyy erottamattomana osana harjoitettavaan erityispolitiikkaan ja tehokkaaseen aluekehitykseen, jota ei tueta sillä, että edistetään päämäärättömästi työvoiman liikkuvuutta eri alueiden välillä, koska on olemassa tietty vaara, että vähemmän kehittyneet alueet, kuten Galicia, kouluttavat paradoksaalisesti teknikkosukupolvia, joiden pitää työttömyyden kohdatessa muuttaa Keski-Eurooppaan tai Espanjan kehittyneemmille alueille. Mihin strategisiin toimiin neuvosto aikoo ryhtyä, jotta koulutus sekä tutkimus ja kehitys sopeutettaisiin alueelliseen kehitykseen siten, että uuden teknologian hyödyntämiseen pystyviä yrityksiä säilyisi myös vähemmän kehittyneillä alueilla ilman, että työntekijät pakosta osallistuvat uudentyyppiseen muuttoliikkeeseen, jota kaunistellen kutsutaan työvoiman liikkuvuudeksi? Vastaus (27. kesäkuuta 2002) 1. Neuvosto haluaisi muistuttaa kysyjälle, että ohjelmakauden 20002006 puitteissa tavoitteen 1 ohjelmissa on kolme keskeistä toimintatyyppiä, joilla pyritään saamaan aikaan alueen oma ja kestävä kasvuprosessi: - infrastruktuurit (28 prosenttia määrärahoista), joista noin puolet liikenteen infrastruktuureja, - inhimilliset voimavarat (20 prosenttia määrärahoista), joista etusijalla ovat työllisyyttä ja koulutusta edistävät politiikat, - tuotantosektoria tukevat interventiot (42 prosenttia määrärahoista). 2. Erityisesti tavoitteen 1 Galiciaa koskevan ohjelman osalta rakennerahastojen rahoitusosuus kyseisenä ajankohtana on 3 430 miljoonaa euroa. Ohjelma perustuu 11 ensisijaiseen toimintalinjaan sekä teknisen avun toimenpiteisiin. Erityisesti Galiciaa koskevan ohjelman tavoitteen 2 osalta, joka on kokonaan omistettu tietoyhteiskunnalle (innovaatiot, T & K, tietoyhteiskunta), tukia myönnetään tieteellisen tutkimuksen kehittämiseen ja teknologian siirtoon tuotantosektorille sekä inhimilliseen pääomaan tehtäviin investointeihin. Julkisia tutkimuskeskuksia ja muita teknologiakeskuksia perustetaan tai nykyaikaistetaan, tutkimus-, innovaatio- ja teknologisen kehittämisen hankkeille myönnetään avustuksia ja tieteellisiä ja teknologisia laitehankintoja voidaan rahoittaa. Tukien avulla edistetään tietoyhteiskunnan yleistymistä, muun muassa rajat ylittävänä yhteistyövälineenä Pohjois-Portugalin kanssa. Galiciaa koskevan ohjelman tavoite 2:n kokonaiskustannukset ovat 171 573 euroa. Yksityiskohtaisemmat tiedot tästä ohjelmasta löytyvät komission www-sivustolta europa. 3. Yhteisön tutkimuspolitiikan osalta tutkimuksen kuudennessa puiteohjelmassa (20022006) panostetaan tutkimustoimintaan tavoitteen 1 alueilla. Kuten kysyjä tietää, neuvosto neuvottelee tällä hetkellä parlamentin kanssa kuudennen puiteohjelman sisällöstä, ja ohjelma on määrä hyväksyä yhteispäätöksellä kuluvan vuoden kesällä.